

**ระเบียบคณะกรรมการกำกับกิจการพลังงาน**

**ว่าด้วยคณะกรรมการตรวจสอบและการตรวจสอบภายในสำนักงานคณะกรรมการกำกับกิจการพลังงาน**

**พ.ศ. ๒๕๖๓**

**\_\_\_\_\_\_\_\_\_\_\_\_\_\_\_\_\_\_**

โดยที่เป็นการสมควรปรับปรุงระเบียบคณะกรรมการกำกับกิจการพลังงาน ว่าด้วยคณะกรรมการตรวจสอบและการตรวจสอบภายในสำนักงานคณะกรรมการกำกับกิจการพลังงาน

อาศัยอำนาจตามความในมาตรา ๓๓ (๑) และมาตรา ๔๔ แห่งพระราชบัญญัติการประกอบกิจการพลังงาน พ.ศ. ๒๕๕๐ ประกอบกับมติคณะกรรมการกำกับกิจการพลังงานในการประชุมครั้งที่ ๔๓/๒๕๖๓  
(ครั้งที่ ๖๘๖) เมื่อวันที่ ๒๒ กรกฎาคม ๒๕๖๓ คณะกรรมการกำกับกิจการพลังงานออกระเบียบไว้ ดังต่อไปนี้

ข้อ ๑ ระเบียบนี้เรียกว่า “ระเบียบคณะกรรมการกำกับกิจการพลังงาน ว่าด้วยคณะกรรมการตรวจสอบและการตรวจสอบภายในสำนักงานคณะกรรมการกำกับกิจการพลังงาน พ.ศ. ๒๕๖๓”

ข้อ ๒ ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ ๓ ให้ยกเลิกระเบียบคณะกรรมการกำกับกิจการพลังงาน ว่าด้วยคณะกรรมการตรวจสอบและการตรวจสอบภายในสำนักงานคณะกรรมการกำกับกิจการพลังงาน พ.ศ. ๒๕๕๕

ข้อ ๔ ในระเบียบนี้

“กกพ.” หมายความว่า คณะกรรมการกำกับกิจการพลังงาน

“คณะกรรมการตรวจสอบ” หมายความว่า คณะบุคคลที่ได้รับการแต่งตั้งจาก กกพ. ให้มีอำนาจหน้าที่กำกับดูแลการควบคุมภายในและการตรวจสอบภายในให้มีประสิทธิภาพ  ประสิทธิผล และโปร่งใส มีระบบการจัดทำรายงานทางการเงินที่ถูกต้อง เชื่อถือได้ มีการบริหารความเสี่ยงที่มีมาตรฐานรัดกุมเพียงพอ และมีการปฏิบัติตามกฎหมาย ระเบียบ ข้อบังคับที่เกี่ยวข้อง

“กฎบัตรคณะกรรมการตรวจสอบ” หมายความว่า ข้อบัญญัติที่กำหนดเพื่อวางกรอบ แนวทางวัตถุประสงค์ ขอบเขตอำนาจหน้าที่และความรับผิดชอบของการตรวจสอบภายใน

“การตรวจสอบภายใน” หมายความว่า กิจกรรมการให้ความเชื่อมั่นและการให้คำปรึกษาอย่างเที่ยงธรรมและเป็นอิสระ ซึ่งจัดให้มีขึ้นเพื่อเพิ่มคุณค่าและปรับปรุงการปฏิบัติงานของสำนักงาน กกพ. และกองทุนให้ดีขึ้น และจะช่วยให้สำนักงาน กกพ. และกองทุนบรรลุถึงเป้าหมาย และวัตถุประสงค์ที่กำหนดไว้ด้วยการประเมินและปรับปรุงประสิทธิผลของกระบวนการบริหารความเสี่ยง การควบคุม และการกำกับดูแลอย่างเป็นระบบ

“สำนักงาน กกพ.” หมายความว่า สำนักงานคณะกรรมการกำกับกิจการพลังงาน

“กองทุน” หมายความว่า กองทุนพัฒนาไฟฟ้า

“ฝ่ายบริหาร” หมายความว่า ผู้บริหารตั้งแต่ระดับผู้อำนวยการหรือเทียบเท่าของหน่วยรับตรวจ

“ฝ่ายตรวจสอบภายใน” หมายความว่า หน่วยงานที่รับผิดชอบงานตรวจสอบภายในของสำนักงาน กกพ. ตามที่กำหนดไว้ในระเบียบคณะกรรมการกำกับกิจการพลังงาน ว่าด้วยการแบ่งส่วนงานสำนักงาน กกพ.

“ผู้ตรวจสอบภายใน” หมายความว่า ผู้ทำหน้าที่ตรวจสอบภายในของสำนักงาน กกพ. และกองทุน

“หน่วยรับตรวจ” หมายความว่า หน่วยงานต่าง ๆ ที่รับผิดชอบในการปฏิบัติงานของสำนักงาน กกพ. และกองทุน

ข้อ ๕ ให้ประธานกรรมการกำกับกิจการพลังงานเป็นผู้รักษาการตามระเบียบนี้ และให้ กกพ. เป็นผู้มีอำนาจวินิจฉัยชี้ขาดปัญหาเกี่ยวกับการปฏิบัติตามระเบียบนี้

**หมวด ๑**

**คณะกรรมการตรวจสอบ**

**\_\_\_\_\_\_\_\_\_\_\_\_\_\_\_\_\_\_**

ข้อ ๖ ให้มีคณะกรรมการตรวจสอบที่ กกพ. เป็นผู้แต่งตั้ง โดยกรรมการตรวจสอบอย่างน้อยหนึ่งคนต้องเป็นกรรมการใน กกพ. หรือผู้ที่ได้รับมอบหมายจาก กกพ.

คณะกรรมการตรวจสอบ ประกอบด้วย ประธานหนึ่งคน และมีกรรมการตรวจสอบอีกไม่น้อยกว่า  
สองคน โดยกรรมการตรวจสอบอย่างน้อยหนึ่งคน ต้องเป็นผู้มีความรู้ ความเข้าใจ หรือมีประสบการณ์ด้านการเงิน การบัญชี หรือด้านการตรวจสอบภายใน โดยให้ผู้อำนวยการฝ่ายตรวจสอบภายในทำหน้าที่เป็นเลขานุการคณะกรรมการตรวจสอบ

กรรมการตรวจสอบมีวาระการดำรงตำแหน่งคราวละไม่เกินสามปี นับแต่วันที่ได้รับการแต่งตั้ง โดยดำรงตำแหน่งได้ไม่เกินสองวาระติดต่อกัน

หากครบวาระการดำรงตำแหน่งตามวรรคสามแล้ว ยังไม่สามารถแต่งตั้งกรรมการตรวจสอบ  
ชุดใหม่ได้ ให้กรรมการตรวจสอบที่พ้นจากตำแหน่งตามวาระ อยู่ในตำแหน่งเพื่อปฏิบัติงานต่อไปจนกว่าจะได้  
มีการแต่งตั้งกรรมการตรวจสอบชุดใหม่

ในกรณีที่กรรมการตรวจสอบพ้นจากตำแหน่งโดยมิใช่การพ้นจากตำแหน่งตามวาระ หรือกรณีการแต่งตั้งกรรมการตรวจสอบเพิ่มเติม ให้ดำเนินการแต่งตั้งกรรมการตรวจสอบให้แล้วเสร็จภายใน ๖๐ วัน   
ในระหว่างการคัดเลือกเพื่อแต่งตั้ง หากมีกรรมการตรวจสอบเหลือไม่น้อยกว่าสองคน ให้กรรมการที่เหลือปฏิบัติหน้าที่ต่อไปได้

การแต่งตั้งกรรมการตรวจสอบ ไม่ว่าจะเพื่อทดแทนตำแหน่งเดิม หรือแต่งตั้งเพิ่มเติมในระหว่างวาระการดำรงตำแหน่ง ให้มีระยะเวลาดำรงตำแหน่งเท่าระยะเวลาที่เหลืออยู่ของคณะกรรมการตรวจสอบวาระนั้น

กรณีที่วาระการดำรงตำแหน่งของกรรมการตรวจสอบเหลือน้อยกว่าหกเดือน และมีกรรมการตรวจสอบที่เหลืออีกไม่น้อยกว่าสองคน กกพ. อาจไม่แต่งตั้งกรรมการตรวจสอบเพื่อทดแทนก็ได้ และในการนี้  
ให้คณะกรรมการตรวจสอบประกอบด้วยกรรมการตรวจสอบเท่าที่เหลืออยู่

ข้อ ๗ กรรมการตรวจสอบต้องมีคุณสมบัติและไม่มีลักษณะต้องห้าม ดังต่อไปนี้

1. มีความรู้ความเข้าใจและมีประสบการณ์เพียงพอในภารกิจของสำนักงาน กกพ. และกองทุน
2. สามารถอุทิศเวลาในการปฏิบัติหน้าที่ และแสดงความเห็น หรือรายงานผลการดำเนินงานตามหน้าที่ที่ได้รับมอบหมายด้วยความเป็นอิสระและเที่ยงธรรม
3. ไม่เป็นข้าราชการ พนักงาน ลูกจ้าง ที่ปรึกษา ผู้ที่ได้รับเงินเดือน ค่าจ้างหรือค่าตอบแทนประจำ และไม่เป็นผู้มีส่วนร่วมในการบริหารงานของสำนักงาน กกพ. และกองทุน โดยให้รวมถึงผู้ที่โอนย้าย ลาออก เกษียณอายุ หรือพ้นสภาพจากสำนักงาน กกพ. และกองทุนที่เคยสังกัดภายในระยะเวลา ๒ ปี ก่อนวันที่ได้รับการแต่งตั้งเป็นกรรมการตรวจสอบ
4. ไม่เป็นผู้มีความขัดแย้งทางผลประโยชน์กับสำนักงาน กกพ. และกองทุน ทั้งนี้ ไม่ว่าในขณะดำรงตำแหน่ง หรือภายในระยะเวลา ๑ ปี ก่อนวันที่ได้รับแต่งตั้งเป็นกรรมการตรวจสอบ
5. ไม่เป็นบุพการี ผู้สืบสันดาน หรือคู่สมรสของกรรมการกำกับกิจการพลังงาน ผู้บริหารสูงสุด  
   ของสำนักงาน กกพ. ผู้บริหารของฝ่ายตรวจสอบภายใน หรือผู้ตรวจสอบภายในของสำนักงาน กกพ.
6. ไม่เป็นบุคคลวิกลจริตหรือจิตฟั่นเฟือนไม่สมประกอบ
7. ไม่เป็นคนไร้ความสามารถหรือคนเสมือนไร้ความสามารถ
8. ไม่เป็นบุคคลล้มละลาย
9. ไม่เป็นผู้ต้องคำพิพากษาถึงที่สุดให้จำคุกและถูกคุมขังอยู่โดยหมายศาล

(๑๐) ไม่เคยเป็นบุคคลที่ต้องคำพิพากษาให้จำคุกตั้งแต่สองปีขึ้นไป โดยได้พ้นโทษมายังไม่ถึงห้าปีในวันได้รับการแต่งตั้ง เว้นแต่ความผิดอันได้กระทำโดยประมาทหรือความผิดลหุโทษ

ข้อ ๘ นอกจากการพ้นตำแหน่งตามวาระ กรรมการตรวจสอบพ้นจากตำแหน่งเมื่อ

1. ขาดคุณสมบัติหรือมีลักษณะต้องห้ามตามข้อ ๗
2. ตาย
3. ลาออก
4. ประธาน กกพ. มีคำสั่งให้พ้นจากตำแหน่งตามมติ กกพ.

ข้อ ๙ ให้คณะกรรมการตรวจสอบ มีอำนาจหน้าที่ ดังต่อไปนี้

(๑) จัดทำกฎบัตรคณะกรรมการตรวจสอบให้สอดคล้องกับขอบเขตความรับผิดชอบในการดำเนินงานของสำนักงาน กกพ. และกองทุน และเสนอขอความเห็นชอบจาก กกพ.

(๒) กำหนดนโยบาย อนุมัติขอบเขตและแผนการตรวจสอบประจำปีและเสนอ กกพ. เพื่อทราบ รวมทั้งเห็นชอบรายงานผลการตรวจสอบของผู้ตรวจสอบภายใน เพื่อเพิ่มประสิทธิภาพในการตรวจสอบและสนับสนุนให้การตรวจสอบภายในเป็นเครื่องมือที่มีประสิทธิภาพในระบบการบริหารและการจัดการของสำนักงาน กกพ. และกองทุน

(๓) สอบทานระบบการควบคุมภายใน การบริหารความเสี่ยงและระบบการตรวจสอบภายใน  
ของสำนักงาน กกพ. และกองทุนให้มีความเหมาะสมและมีประสิทธิผล และให้คำปรึกษาแนะนำแก่ผู้ตรวจสอบภายในเกี่ยวกับการปฏิบัติงานตรวจสอบ

(๔) สอบทานรายงานทางการเงินให้มีความถูกต้องและเปิดเผยอย่างเพียงพอ

(๕) สอบทานให้สำนักงาน กกพ. และกองทุนปฏิบัติตามกฎหมายที่เกี่ยวข้อง

(๖) พิจารณารายการที่เกี่ยวโยงกันหรือรายการที่อาจมีความขัดแย้งทางผลประโยชน์ หรือมีโอกาสเกิดการทุจริตที่อาจมีผลกระทบต่อการปฏิบัติงานของสำนักงาน กกพ. และกองทุน

(๗) กำกับดูแลระบบงานตรวจสอบภายในของสำนักงาน กกพ. และกองทุนให้มีความเป็นอิสระ  
เพื่อพัฒนาการปฏิบัติงานในหน้าที่

(๘) ประสานกับฝ่ายบริหารในการให้ข้อคิดเห็นหรือข้อเสนอแนะที่เป็นประโยชน์ต่อสำนักงาน กกพ. และกองทุน ตลอดจนประสานงานกับผู้ตรวจสอบบัญชีเพื่อให้ได้รายงานทางการเงินที่น่าเชื่อถือ และสำนักงานการตรวจเงินแผ่นดินเพื่อปรึกษาหารือหรือรับทราบข้อบกพร่องที่ตรวจพบ ข้อเสนอแนะเกี่ยวกับระบบการควบคุมภายในที่สำคัญ มาตรการหรือแนวทางแก้ไข เพื่อเพิ่มประสิทธิภาพในการบริหารงานของสำนักงาน กกพ.   
และกองทุน

(๙) จัดให้มีการประกันคุณภาพงานของคณะกรรมการตรวจสอบโดยวิธีการประเมินตนเองปีละ  
หนึ่งครั้ง

(๑๐) รายงานผลการปฏิบัติงาน ต่อ กกพ. อย่างน้อยสองครั้งต่อปี ทั้งนี้ รายงานควรระบุถึงวัตถุประสงค์ ภารกิจ หน้าที่ความรับผิดชอบ และคำแนะนำของคณะกรรมการตรวจสอบที่ได้กระทำในรอบปีที่ผ่านมาเพื่อการปรับปรุง

หาก กกพ. เห็นสมควรจะให้นำรายงานดังกล่าวไปประกอบในรายงานประจำปีตามมาตรา ๔๖ แห่งพระราชบัญญัติการประกอบกิจการพลังงาน พ.ศ. ๒๕๕๐ ก็ได้

(๑๑) ปฏิบัติงานอื่นที่ได้รับมอบหมายจาก กกพ.

ข้อ ๑๐ ให้คณะกรรมการตรวจสอบจัดให้มีการประชุมอย่างน้อยปีละสี่ครั้ง

ประธานกรรมการตรวจสอบ หรือ กรรมการตรวจสอบไม่น้อยกว่ากึ่งหนึ่งมีอำนาจในการเรียกประชุม

การประชุมคณะกรรมการตรวจสอบต้องมีกรรมการเกินกึ่งหนึ่งของจำนวนกรรมการทั้งหมดที่มีอยู่  
จึงถือเป็นองค์ประชุม

ถ้าประธานกรรมการตรวจสอบไม่สามารถปฏิบัติหน้าที่ได้ ให้ที่ประชุมเลือกกรรมการตรวจสอบคนใดคนหนึ่งทำหน้าที่ประธานในการประชุม

การวินิจฉัยชี้ขาดของที่ประชุมให้ถือเสียงข้างมาก กรรมการคนหนึ่งให้มีเสียงหนึ่งในการลงคะแนน ถ้าคะแนนเสียงเท่ากัน ให้ประธานในการประชุมออกเสียงเพิ่มขึ้นอีกหนึ่งเสียงเป็นเสียงชี้ขาด

กรรมการตรวจสอบไม่สามารถแต่งตั้ง หรือส่งผู้แทนเข้าร่วมประชุมได้

**หมวด ๒**

**ฝ่ายตรวจสอบภายในและผู้ตรวจสอบภายใน**

**\_\_\_\_\_\_\_\_\_\_\_\_\_\_\_\_\_\_**

ข้อ ๑๑ ให้ฝ่ายตรวจสอบภายในขึ้นตรงต่อ กกพ. โดยมีคณะกรรมการตรวจสอบเป็นผู้กำกับดูแล

ข้อ ๑๒ ให้สำนักงาน กกพ. จัดสรรบุคลากรและทรัพยากรที่เพียงพอต่อการปฏิบัติงาน  
อย่างเหมาะสมกับปริมาณงาน

ข้อ ๑๓ กกพ. หรือคณะกรรมการตรวจสอบจะพิจารณาสั่งการให้ผู้ตรวจสอบภายในปฏิบัติงานอื่นได้ตามควรแก่กรณี ทั้งนี้ ต้องไม่ทำให้ผู้ตรวจสอบภายในขาดความเป็นอิสระและเที่ยงธรรม มีส่วนได้ส่วนเสียในกิจกรรมที่ตรวจสอบ

ข้อ ๑๔ ให้ผู้ตรวจสอบภายในดำรงไว้ซึ่งความเป็นอิสระจากกิจกรรมที่ตรวจสอบ ปราศจากการแทรกแซงในการปฏิบัติงานและการเสนอความเห็นในการตรวจสอบของฝ่ายบริหารหรือบุคคลหนึ่งบุคคลใด

ผู้ตรวจสอบภายในต้องไม่เป็นกรรมการ อนุกรรมการ และคณะทำงานใด ๆ ของสำนักงาน กกพ. และกองทุนอันมีผลกระทบต่อความเป็นอิสระในการปฏิบัติงานและการเสนอความเห็น

ข้อ ๑๕ ในกรณีมีความจำเป็นต้องอาศัยผู้เชี่ยวชาญที่มีความรู้ ความสามารถเฉพาะทางมาร่วมปฏิบัติงานตรวจสอบภายใน ผู้ตรวจสอบภายในอาจเสนอความเห็นต่อคณะกรรมการตรวจสอบเพื่อดำเนินการจัดจ้างผู้เชี่ยวชาญจากภายนอกก็ได้

ข้อ ๑๖ ให้ผู้อำนวยการฝ่ายตรวจสอบภายในเป็นผู้ตรวจสอบภายในตามมาตรา ๔๔   
แห่งพระราชบัญญัติการประกอบกิจการพลังงาน พ.ศ. ๒๕๕๐ โดยรับผิดชอบและบังคับบัญชาฝ่ายตรวจสอบภายใน

ข้อ ๑๗ ให้ผู้ตรวจสอบภายใน มีอำนาจหน้าที่ ดังต่อไปนี้

(๑) ปฏิบัติหน้าที่ตามระเบียบคณะกรรมการกำกับกิจการพลังงาน ว่าด้วยการแบ่งส่วนงาน  
ของสำนักงาน กกพ.

(๒) กำหนดเป้าหมาย ทิศทาง ภารกิจงานตรวจสอบภายในเพื่อสนับสนุนการบริหารงานและการดำเนินงานด้านต่าง ๆ ของสำนักงาน กกพ. และกองทุน ให้สอดคล้องกับนโยบายของคณะกรรมการตรวจสอบ  
โดยคำนึงถึงความมีประสิทธิภาพของกิจกรรมการบริหารความเสี่ยงและความเพียงพอของระบบการควบคุมภายในของสำนักงาน กกพ. และกองทุน

(๓) กำหนดกฎบัตรฝ่ายตรวจสอบภายในไว้เป็นลายลักษณ์อักษร เสนอ กกพ. เพื่อพิจารณาอนุมัติ  
โดยผ่านความเห็นชอบของคณะกรรมการตรวจสอบ และเผยแพร่ให้หน่วยรับตรวจทราบทั่วกัน

(๔) จัดให้มีการประกันคุณภาพงานตรวจสอบภายในโดยวิธีการประเมินตนเองปีละหนึ่งครั้ง เพื่อให้ความเชื่อมั่นในกระบวนการทำงานของผู้ตรวจสอบภายใน

(๕) เสนอขอบเขตและแผนการตรวจสอบประจำปีต่อคณะกรรมการตรวจสอบ เพื่อพิจารณาอนุมัติภายในเดือนกันยายนของทุกปี และเสนอ กกพ. เพื่อทราบ

(๖) ปฏิบัติงานตรวจสอบตามแผนการตรวจสอบ และเสนอรายงานผลการตรวจสอบ  
ต่อคณะกรรมการตรวจสอบเพื่อพิจารณาให้ความเห็นที่เป็นประโยชน์ในการกำกับดูแลและการติดตามผล  
ก่อนเสนอ กกพ. เพื่อพิจารณาสั่งการให้สำนักงาน กกพ. หรือกองทุนดำเนินการปรับปรุงตามข้อเสนอแนะภายในเวลาอันสมควร กรณีเรื่องที่ตรวจพบเป็นเรื่องที่สำคัญและเกิดความเสียหายหรืออาจเกิดความเสียหายต่อสำนักงาน กกพ. หรือกองทุน ให้รายงานคณะกรรมการตรวจสอบทันที และให้คณะกรรมการตรวจสอบส่งสำเนารายงานผลการตรวจสอบที่สำคัญและเกิดความเสียหายหรืออาจเกิดความเสียหายต่อสำนักงาน กกพ. หรือกองทุน ให้ กกพ.

(๗) เสนอแนะระบบการควบคุมภายในและการบริหารความเสี่ยงของสำนักงาน กกพ. และกองทุน

(๘) ดำเนินการเกี่ยวกับงานธุรการของคณะกรรมการตรวจสอบ โดยการจัดประชุมคณะกรรมการตรวจสอบ ประสานงานกับผู้ตรวจสอบบัญชี สำนักงานการตรวจเงินแผ่นดิน และหน่วยงานต่าง ๆ ที่เกี่ยวข้อง เพื่อให้การปฏิบัติงานตรวจสอบภายในของสำนักงาน กกพ. และกองทุนบรรลุเป้าหมายและเป็นไปอย่าง  
มีประสิทธิภาพ

(๙) ปฏิบัติงานอื่นที่เกี่ยวข้องกับการตรวจสอบภายในตามที่ได้รับมอบหมายจาก กกพ. หรือคณะกรรมการตรวจสอบ

ข้อ ๑๘ การตรวจสอบภายในให้ครอบคลุมถึงการตรวจสอบ วิเคราะห์ รวมทั้งการประเมินความเพียงพอและประสิทธิผลของระบบการควบคุมภายใน การบริหารความเสี่ยงของสำนักงาน กกพ. และกองทุน ดังต่อไปนี้

(๑) ประเมินความมีประสิทธิภาพและประสิทธิผลของการดำเนินงานในหน้าที่ของหน่วย  
รับตรวจ เสนอแนะการปรับปรุงบริหารความเสี่ยง การควบคุม การกำกับดูแลอย่างต่อเนื่อง

(๒) ปฏิบัติงานตรวจสอบให้เป็นไปตามหลักเกณฑ์กระทรวงการคลังว่าด้วยมาตรฐานและหลักเกณฑ์ปฏิบัติการตรวจสอบภายในสำหรับหน่วยงานของรัฐ กรณีที่ไม่ได้กำหนดไว้ให้ถือปฏิบัติตามมาตรฐานสากลสำหรับการปฏิบัติงานวิชาชีพการตรวจสอบภายในที่กำหนดใน International Standards for the Professional Practice of Internal Auditing ซึ่งกำหนดโดย The Institute of Internal Auditors (IIA)

(๓) ตรวจสอบระบบการปฏิบัติงานตามมาตรฐานและหรือกฎหมาย ระเบียบ ข้อบังคับ คำสั่ง  
ที่สำนักงาน กกพ. และกองทุนกำหนด เพื่อให้มั่นใจได้ว่าสามารถนำไปสู่การปฏิบัติงานตามเป้าหมาย วัตถุประสงค์ และสอดคล้องกับนโยบายของสำนักงาน กกพ. และกองทุน

(๔) ตรวจสอบความถูกต้องและเชื่อถือได้ของข้อมูลและประเมินผลการดำเนินการเกี่ยวกับการเงิน การบัญชีของสำนักงาน กกพ. และกองทุน

(๕) ตรวจสอบระบบการดูแลรักษาและความปลอดภัยของทรัพย์สินของสำนักงาน กกพ. และกองทุนให้มีความเหมาะสมกับประเภททรัพย์สินนั้น

(๖) วิเคราะห์และประเมินความมีประสิทธิภาพ ประหยัดและคุ้มค่าในการใช้ทรัพยากรและการกำกับดูแลกิจการพลังงาน

**หมวด ๓**

**หน่วยรับตรวจ**

**\_\_\_\_\_\_\_\_\_\_\_\_\_\_\_\_\_\_**

ข้อ ๑๙ ให้หน่วยรับตรวจมีหน้าที่ความรับผิดชอบ ดังนี้

(๑) จัดให้มีระบบการควบคุมภายในและการบริหารความเสี่ยงที่มีประสิทธิภาพ

(๒) อำนวยความสะดวกและให้ความร่วมมือแก่ผู้ตรวจสอบภายใน

(๓) จัดทำบัญชีและจัดเก็บเอกสารประกอบรายการบัญชีให้ถูกต้องครบถ้วน รวมทั้งจัดทำรายงานการเงินให้เรียบร้อยเป็นปัจจุบันพร้อมที่จะให้ผู้ตรวจสอบภายในตรวจสอบ

(๔) จัดเตรียมรายละเอียดแผนงาน โครงงาน ตลอดจนเอกสารหลักฐานที่เกี่ยวข้องในการปฏิบัติงานเพื่อประโยชน์ในการตรวจสอบ

(๕) ชี้แจงและตอบข้อซักถามต่าง ๆ พร้อมทั้งหาข้อมูลเพิ่มเติมให้แก่ผู้ตรวจสอบภายใน

(๖) ปฏิบัติตามข้อทักท้วงและข้อเสนอแนะของฝ่ายตรวจสอบภายใน

(๗) แจ้งผลการปรับปรุงแก้ไขการปฏิบัติงานให้ฝ่ายตรวจสอบภายในทราบภายในระยะเวลา  
ที่กำหนด

ประกาศ ณ วันที่ สิงหาคม พ.ศ. ๒๕๖๓

(นายเสมอใจ ศุขสุเมฆ)

ประธานกรรมการกำกับกิจการพลังงาน